Foute en erkentlikheid | News24
Foute en erkentlikheid
PAS nadat ons by die Suidkus arriveer het, vertel 'n Engelsprekende persoon my van die drie r's - "rust, relatives and rain". Behalwe die roes is die ander twee deesdae maar min. Daar is ook drie ander r's, nl respek vir jouself, respek vir jou medemens, en respek vir God. Respek word gegee en ontvang en hangende jou kultuur verdien. Een van die kenmerke van Afrikaanse mense was nog altyd dat hulle respekvol teenoor andere opgetree het. Natuurlik is daar die uitsondering wat jy in alle kulture vind, dat mense uit disrespek vir hulself ander afkraak, verkleineer en selfs God se naam rondgooi uit disrespek.
Respek is een van die kenmerke van 'n Christen. Jesus Christus kon bv uit disrespek vir mense op wie die samelewing van Sy tyd neergesien het, vir Saggeus die tollenaar in Lukas 19 nes baie mense met minagting behandel het. Hy was immers 'n volksverraaier. Tog behandel Jesus hom met respek deur saam met Saggeus te gaan eet. So het daar deur die sosiale kontak redding vir daardie huis gekom, sê die Skrifgedeelte.
Wie is jy en ek bereid om in navolging van Christus respekvol te behandel? Dalk die kliënt by die kasregister wat nie behoorlik kan tel nie en jou ophou, die bejaarde wat stadig bestuur, jou eggenoot wat 'n rowwe dag gehad het, die persoon wat nie van jou kultuur is nie? Wie weet by hoeveel mense Jesus Christus dalk vandag sal tuisgaan, omdat jy Christus verpersoonlik het, deur jou respekvolle hantering van ander?